SKRIFTLIG FORESPØRGSEL P-3549/02

af Benedetto Della Vedova (NI) til Kommissionen

(4. december 2002)

Om: Overensstemmelse mellem lov nr. 69 af 3. februar 1963 med bestemmelserne om arbejdstagernes frie bevægelighed inden for Fællesskabet, som er fastslået i EF-traktaten

Den 25. juli 2002 sendte Lombardiets journalistforbund en skrivelse til retspræsidenten i Milano med anmodning om annullering af afgørelsen om, at Claude Marie Jeancolas, som er fransk statsborger, der skulle ansættes som chefredaktør for de italienske tidsskrifter Gente Casa og Spazio Casa, der udgives af Hachette-Rusconi.

Lombardiets journalistforbund var af den opfattelse, at Claude Jeancolas ikke kunne beklæde stillingen som chefredaktør med den begrundelse, at han, selv om han i flere årtier havde arbejdet som journalist, ikke var medlem af journalistforbundet. Det hedder således i artikel 46 i lov nr. 69 af 3. februar 1963 (lov om oprettelse af journalistforbund), at chefredaktøren og hans stedfortræder med ansvar for et dagblad eller et tidsskrift eller et nyhedsbureau () skal være optaget på fortegnelsen over godkendte journalister. (Siden er det med en dom afsagt af Forfatningsdomstolen blevet fastslået, at også de personer, som er optaget på fortegnelsen over journalister beskæftiget med forlagsvirksomhed hvormed der tænkes på personer, som ikke udelukkende udøver journalistisk virksomhed, der ikke er lejlighedsvis og er lønnede kan være omfattet heraf).

Eftersom Lombardiets journalistforbund tilsyneladende har til hensigt at finde en løsning, som er alt andet end gennemsigtig ved at foreslå, at Claude Jeancolas optages i fortegnelsen over journalister i forlagsvirksomhed, der i realiteten som nævnt er beregnet for personer, som udelukkende og permanent udøver lønnet journalistisk virksomhed på en professional basis. Det skal i denne sammenhæng nævnes, at den afgørelse, som blev truffet af ledelsen af Lombardiets journalistforbund den 11. november 2002, ifølge hvilken Claude Jeancolas optages i fortegnelsen over forlagsjournalister virker i det mindste utraditionel,

idet det i henhold til lov nr. 69/1963 kræves (artikel 35), at den pågældende skal have udøvet virksomhed som forlagsjournalist i mindst to år, godtgjort af et mindsteantal offentliggjorte artikler, som der er betalt salær for, og ledsaget af en erklæring fra chefredaktøren for det italienske blad, der har offentliggjort dem.

Er det ikke Kommissionens opfattelse, at artikel 46 i lov nr. 69 af 3. februar 1963 er i strid med EF-traktatens artikel 39, som sikrer arbejdskraftens frie bevægelighed inden for Fællesskabet?

Supplerende svarafgivet på Kommissionens vegne af Anna Diamantopoulou

(9. april 2003)

Kommissionen sendte den 16. januar 2003 et brev til de italienske myndigheder, hvori man udbad sig en forklaring på, hvordan den pågældende lovgivning fungerer, navnlig hvad angår kravet om, at journalister skal være optaget på en fortegnelse over godkendte journalister, og betingelserne for optagelse på denne fortegnelse navnlig for journalister fra en anden medlemsstat.

Kommissionen har endnu ikke modtaget et svar fra de italienske myndigheder.

Kommissionen kan oplyse det ærede medlem om, at sagen er blevet registreret som en formodet overtrædelse af EF-retten.